Worcester F 80 Distinctiones

87 Ieiunium multipliciter commendatur

Ieiunium multipliciter commendatur quia ab auctore, id est, a Deo vel de impotente cum diceret, [Gen. 2:17]: *De ligno sciencie boni et mali ne comedas.* A loco quia in paradiso institutum. A tempore quia in principio ante omnia alia precepta, ex quibus collegi potest quanta sit ieiunii auctoritas et vtilitas. Nam secundum Moysen [Exod. 30:33], omnis anima que se non afflixerit in die iudicii *exterminabitur de populo suo*.

¶ Est autem triplex ieiunium solempne remedium ab ecclesiam indictum. Primum in quatuor temporum obseruancia. Secundum in quadragesimalium abstinencia. Tercium in festivitatum vigilia, quorum quodlibet certis rationibus, certis temporibus, certis diebus, certisque causis institutum est. Primum igitur ieiunium tribus de causis quatuor in anno fit sub trinareo, scilicet, ad exequendum mandatum, ad delendum peccatum, ad exprimendum misterium. In lege quippe preceptum fuit de primiciis soluendis quod et ad tempus nostrum extendendum est. Quod sicut sunt quatuor anni tempora, et in quolibet tempore tres menses, ita nos quatuor viciis ieiunamus in anno, et qualibet vice tribus diebus ad laudem trinitatis et sumitur hec quaternario temporis de veteri testamento, vt dicit propheta [Zach. 8:19] *Jejunium quarti, et jejunium quinti, et jejunium septimi, et jejunium decimi domui* Israel vertetur

/f.242va/

in dies festos. Hinc est quod ieiunamus in Marcio, Junio, Septembri, et Decembri. In Marcio quidem quia tunc conditus fuit mundus et redemptus. In Junio lex fuit data et sanctuarium institutum et natus precursor saluatoris. In Septembri facta est expiacio, et propiciacio impetrata, et mater orta redemptoris. In Decembri mundatum est templum et dedicatum, et natus est vnigenitus creatoris. Item primum ieiunium agitur ad delendum peccatum vt sicut quatuor modis sub ternario peccamus. Ita quatuor vicibus sub ternario ieiunemus. Nam peccamus in Patrem per impotentiam, in Filium per ignorantiam, in Spiritum Sanctum per maliciam.

¶ Item peccamus tripliciter, scilicet, transgrediendo legem nature, scripture, gratie, Tercio modo tripliciter peccamus corde, ore, opere. Quid signatur per tres mortuos, scilicet, in domo, in porta, in sepulcro. Quarto modo distinguitur peccatum in originale, actuale, quod est duplex, scilicet, veniale et mortale. Hii sunt serpens, mulier, vir. Serpens est concupiscencia suggens originaliter, mulier est sensualitas consenciens venialiter, vir est racio, id est, consenciens mortaliter.

¶ Item hii[[1]](#footnote-1) sunt illi quatuor quadrantes[[2]](#footnote-2) de quorum vltimo Dominus ait, [Matt. 5:26]: *non exiat* hinc, *donec reddat quadrantem*, id est, donec soluat[[3]](#footnote-3) in pena quod commisit in culpa, tripliciter commissa.

¶ Item tercio ad exprimendum misterium. Hoc primum ieiunium agitur quia sicut numerus ascendit ab vnitate in vnitatem, si quater multiplicetur ternarius. Sic anima conscendit de virtute in virtutem, si quater agat ieiunium per[[4]](#footnote-4) ternarium. Fiat ergo prima multiplicacio ter vnum, tria. Fiat secunda multiplicatio est, ter tria, novem. Fiat tercia, ter novem, viginti septem. Fiat quarta, ter viginti septem, octoginta vnum. Ecce quod per talem multiplicacionem, numerus ascendit ab vnitate ad vnitatem, significans quod per tale ieiunium anima ascendit, [Psal. 83:8]: *De virtute in virtutem*, donec *videatur Deus deorum in Syon*.

¶ Et bene competit hec numeri multiplicatio anime propter quatuor eius status, scilicet, creationis, vegetationis, operationis, resolutionis. Nam prima multiplicacio prosiliens ab vnitate in ternarium competit statui creationis in quo recipit anima vnitaterm essencie et ternarium potenciarum, scilicet, irascibilis, concupiscibilis, rationalis.

¶ Secundo statui anime competit secunda multiplicacio a ternario ascendens ad nouenarium quia in

/fol. 242vb/

statu[[5]](#footnote-5) vegetacionis anima suscipit officium regendi corpus humanum. Quod secundum naturalem contemperanciam influit et defluit per novem foramina, id est, per duos oculos, duas nares, duas aures, vnum os, et duo pudenda inferiora.

¶ Tercio statui anime competit tercia multiplicacio que a novem ad viginti septem ascendit. Quoniam in statu operacionis anima visibiles et corporales actiones exercet, que per viginti septem congrue designantur, quia est numerus solidus et triplicem habet dimensionem ad similitudinem corporis, scilicet, longitudinem, latitudinem, spissitudinem.

¶ Quarto statui conuenit multiplicacio quarta que post octoginta redit ad vnitatem, quoniam in statu resolucionis anima post varietatem vite presentis, reuertitur ad primitatem nature. Nam [Sap. 9:15]: *Corpus quod corumpitur aggrauat animam*. Per octoginta namque terminus vite presentis accipitur, dicente propheta, [Psal. 89:10]: *Si potentatibus octoginta anni, amplius eorum, labor et dolor*. Ecce ergo quibus rationibus quatuor tempora ieiunamus.

¶ Secundum ieiunium quod agitur in quadragesimalium abstinencia tribus de causis semel in anno, sub quadragenario celebratur, scilicet, propter trinum exemplum, propter diuinum preceptum, et propter numeri[[6]](#footnote-6) sacramentum.

¶ De primo propter exemplum ieiunamus quadraginta diebus quia Moyses, Elias, et Christus totidem ieiunauerit, scilicet, ante legem, sub legem, post legem, id est, in principio legis, in medio, et in fine. Est ante quadragenarius numerus sacratus in scriptura. Nam Deus pluit quadragesimo diebus et quadragesimo noctibus, aquas diluuii. Et nuncii Moysi quadragesimo diebus explorauerunt terram promissam. Et Israel nutritus est manna quadragesimo annis in deserto, et Jonas predicauit subuersionem Niniue quadragesimo dierum spacio et Christus post resurrectionem suam mansit in terris quadragesimo diebus et fuit in vtero matris quadragesimo hebdomadis et fuit in sepulcro quadragesimo[[7]](#footnote-7) horis.

¶ Secundo, ieiunamus quadragesimale propter diuini preceptum. Nam preceptum fuit in lege, ut ex omnibus decime darentur, quod et ad tempus extenditur. Sunt autem in anno solari trecenti sexaginta quinque dies cum quadrante, quorum decima sunt triginta sex dies cum quadrante dimidius dies, et decima pars quadrantis. Vt autem quadragenarius dierum numerus compleatur additur decima

/fol. 243ra/

decime, quam ex precepto legis minores leuite, reddebant summo sacerdoti. Sic ecclesia decimans dies anni Christo pontifici ad triginta et quinque dies et dimidi addit deciam decime in tres dies, ad complendum quadragenarium.

¶ Tercio propter sacramentum ieiunatur quadragesima dies. Quia quadragenarius numerus est superabundans, et ex suis partibus aggregatus ascendit ad quinquagenarium. Eius partes sunt septem, scilicet, vicenarius, denarius, octonarius, quinarius, quaternarius, binarius, et vnitas, que aggregate reddunt quinquagenarium. Quinquagenarius autem quietem et remissionem, velut iubileus importat sic per similitudenem a ieiunio quadragesimali ascenditur ad quietem eternam.

¶ Sunt alii septem partes spirituales ieiunii, scilicet, a septem capitalibus viciis abstinere, a quibus tanquam a fontibus cetera vicia fluunt.

¶ Tercium ieiunium in vigilia solempnitatum tribus de causis inducitur. Nam preceptum fuit in lege ut in maioribus solempnitatibus ascendentes Jerusalem aliquid offerent et non apparerent vacui. Et nos quidem ascendentes ecclesiam offerrimus ieiunium primiciarum quo ad menses ieiunium, decimarum quo ad animum ieiunium, oblationem quo ad diem.

¶ Ieiunium triplex[[8]](#footnote-8) commendatur. Vnum quod fit pro satisfaccione peccati, sed tunc requiritur quod sit extra mortale[[9]](#footnote-9) peccatum. Alioquin offert Deo cadauer mortuum, cum tamen suadeat apostolus offerre *corpora uestra hostiam viuentem*, Rom. 12[:1].

¶ Secundum jeiunium et melius fit ad lucrandum Dei amorem, de quo Matt. 6[:17]: *Tu autem, cum jejunas, unge caput tuum* oleo, scilicet, oleo compassionis, *et faciem tuam lava*, aqua contritionis.

¶ Tercium ieiunium et optimum est cum quis exterius ieiuniat in corpore interius orat in mente, secundum Ysidorum, hoc est contra quosdam qui nichil boni facere possunt cum ieiunant nisi ociari et ludere ad alias ut sic ieiunium non senciant. Vnde Boethius pro ocio vitando ocia sectari, ridiculosum est. Primum ergo ieiunium et bonum figuratur per ieiunium Moysi, Exod. 34[:28]. Secundum ieiunium et melius figuratur per ieiunium Elye, 3 Reg. 21[:9-28]. Tercium ieiunium et optimum figuratur per ieiunium Christi, Matt. 4[:2]. In ieiunio quatuor reprobantur, cum ieiunans vacat culpe, cum inhiat fame, cum parcit burse, cum seruit gule.

/fol. 243rb/

De primo, Ysai. 58[:5]: *Numquid* hoc *est jejunium quod elegi.* De[[10]](#footnote-10) secundo, Matt. 6[:16]: *Cum ieiunatis, nolite fieri sicut ypocrite*. Nam talis de hoc quod subtrahit vni hosti pascit duplicem hostem, scilicet, mundum et diabolum. De tercio, Eccle. 6[:2]: *Vir cui dedit Deus divitias*, etc., *nec tribuit ei potestatem ut comedat ex eo.* De quarto, Ysai. 58[:4]: *Nolite jejunare sicut ad hanc diem.* Et sit istud tribus modis. Vno modo ut si ieiunet et postmodum melius comedat, uel si tempore ieiunii querit delicaciora, uel si die precedenti aut sequenti ieiunium plus comedat.

1. hii ] Lambeth *corr*. Illi F 80. [↑](#footnote-ref-1)
2. quandrantes ] Lambeth *corr*. contradicentes F 80. [↑](#footnote-ref-2)
3. solvat ] Lambeth *corr.* Sol sa F 80. [↑](#footnote-ref-3)
4. per ] *add*. ~~terre~~. [↑](#footnote-ref-4)
5. statu ] Lambeth *corr.* stu F 80. [↑](#footnote-ref-5)
6. numeri ] Lambeth *corr.* verum F 80. [↑](#footnote-ref-6)
7. quadragesimo ] Lambeth *om.* F 80. [↑](#footnote-ref-7)
8. Triplex ] on this word Lambeth has a capital letter to start a subsequent chapter. [↑](#footnote-ref-8)
9. mortale ] *add*. ~~et~~. [↑](#footnote-ref-9)
10. de ] *add*. ~~primo~~. [↑](#footnote-ref-10)